MFCมองหุ้น-ทองคำยังแจ๋ว
ตลาดผันผวนช่วงสั้นรอผลกรีซคาดQE3เกิดหนุนราคาทอง
7 มิ.ย. 2555

ตลาดผันผวนช่วงสั้นรอผลกรีซคาดQE3เกิดหนุนราคาทอง
เอ็มเอฟซีมองหุ้นผันผวนช่วงสั้น คงเป้า 1,260 จุด คาดกรีซไม่หลุดยูโร QE3 หนุนทองแตะ 1,800 เหรียญสหรัฐ
นายชาคริต พืชพันธ์ ผู้ช่วยกรรมการผู้จัดการ ฝ่ายตราสารทุน บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ในระยะสั้นตลาดหุ้นยังผันผวน โดยรอผลการเลือกตั้งของกรีซในวันที่ 17 มิ.ย.นี้ รวมถึงการแก้ปัญหาหนี้ของประเทศในกลุ่มยุโรป ซึ่งหากผลการเลือกตั้งของกรีซเป็นพรรครัฐบาลเดิม ตลาดจะปรับตัวขึ้น หากผลออกมาไม่เป็นอย่างที่คาด ดัชนีก็ไม่น่าหลุด 1,000 จุด 
สำหรับแนวโน้มในช่วงที่เหลือของปีนี้ คาดว่าดัชนีจะปรับตัวขึ้นได้ เนื่องจากราคาหุ้นไทยยังถูก หลังปรับตัวลงประมาณ 10% ในช่วง 1 เดือนที่ผ่านมา จากความกังวลว่ากรีซจะออกจากกลุ่มยูโรอีกครั้ง แต่เศรษฐกิจไทยยังขยายตัวต่อเนื่อง กำไรบริษัทจดทะเบียนขยายตัวโดดเด่น 18-20% โดยคงเป้าดัชนีหุ้นปีนี้ที่ 1,265 จุด
“การเมืองในประเทศยังต้องติดตามสถานการณ์ โดยปัจจุบันให้น้ำหนักกับปัญหาของยุโรปเป็นหลัก โดยหุ้นกลุ่มที่เกี่ยวข้องกับการบริโภคภายในประเทศราคาย่อลงมาจนน่าสนใจ” นายชาคริต กล่าว
นางพัณณรัชต์ บรรพโต ผู้ช่วยกรรมการผู้จัดการอาวุโส บลจ.เอ็มเอฟซี กล่าวว่า เอ็มเอฟซีมองโอกาสที่กรีซจะออกจากกลุ่มยูโรมีประมาณ 30% เนื่องจากการปล่อยให้กรีซออกจากกลุ่มจะส่งผลกระทบที่รุนแรงกว่านี้ ไม่เพียงแต่กรีซจะหยุดชำระหนี้คืนมากกว่า 2 แสนล้านยูโร หรือประมาณ 2% ของเศรษฐกิจยุโรป แต่อาจทำให้เงินไหลออกจากธนาคารในกรีซและลามไปประเทศอื่นๆ จึงคาดว่าธนาคารกลางต่างๆ จะออกมาตรการทันเวลา รวมทั้งผ่อนคลายมาตรการการรัดเข็มขัดลง 
สำหรับแนวโน้มเศรษฐกิจโลกยังเติบโตอย่างค่อยเป็นค่อยไป โดยเอเชียเติบโตสูงสุด ซึ่งจีนยังคงเป็นผู้นำ ส่วนประเทศไทยน่าสนใจ ซึ่งนักลงทุนทั่วโลกปรับอัตราการเติบโตของเศรษฐกิจไทยต่อเนื่อง โดยเอ็มเอฟซีคาดว่าเศรษฐกิจไทยจะโต 5.56% จากการฟื้นตัวหลังน้ำท่วมและการลงทุน ส่วนเงินเฟ้อคาดว่าจะลดเหลือ 33.5% และอัตราดอกเบี้ยนโยบายคงยังไม่ขึ้นไปจนถึงปลายปี
นายเกษมทัศน์ ทรรทรานนท์ ผู้จัดการกองทุน ฝ่ายตราสารทุนต่างประเทศ บลจ.เอ็มเอฟซี คาดว่า ราคาทองคำจะปรับตัวขึ้นไปถึง 1,800 เหรียญสหรัฐต่อออนซ์ในช่วงปลายปีนี้ เนื่องจากมองว่าวันที่ 1 มิ.ย.ถือเป็นจุดเปลี่ยนสำคัญของการลงทุนทองคำที่กลับสถานะมาเป็นสินทรัพย์ปลอดภัยอีกครั้ง หลังจากตัวเลขการจ้างงาน การผลิต รวมถึงคำสั่งซื้อของโรงงานในสหรัฐออกมาต่ำกว่าที่ตลาดคาดการณ์ 
นอกจากนี้ สถาบันการเงินทั่วโลกคาดการณ์กันมากขึ้นว่าธนาคารกลางสหรัฐจะออกมาตรการผ่อนคลายเชิงปริมาณรอบ 3 (QE3) โดยมอร์แกน สแตนเลย์ และโนมูนะ คาดว่ามีโอกาสออกถึง 80% และประกอบกับดัชนีความน่าจะเป็นของมาตรการทางการเงินที่ปรับตัวขึ้นรวดเร็วในเดือนพ.ค.ที่ผ่านมาจนปัจจุบันอยู่ที่ระดับ 94.50% ซึ่งจากอดีต 3 ครั้งที่มีการออกมาตรการทางการเงิน ดัชนีจะขึ้นสู่ระดับมากกว่า 90% หากมี QE3 ก็จะส่งผลให้ค่าเงินเหรียญสหรัฐอ่อนค่าลง ส่งผลดีต่อราคาทองคำ จึงแนะนำให้จัดสรรเงินลงทุน 10% สำหรับลงทุนทองคำ m